เฮนรี คิสซินเจอร์

เฮนรี คิสซินเจอร์ () หรือชื่อเกิดคือ ไฮนทซ์ อัลเฟรท คิสซิงเงอร์ () เป็นนักการเมือง นักการทูต และที่ปรึกษาด้านภูมิรัฐศาสตร์ชาวอเมริกัน เดิมเขาเป็นชาวเยอรมันโดยกำเนิด เขาและครอบครัวซึ่งมีเชื้อสายยิวได้อพยพออกจากนาซีเยอรมนีและมาตั้งถิ่นฐานในสหรัฐเมื่อปีค.ศ. 1938 เขาได้ดำรงตำแหน่งรัฐมนตรีว่าการต่างประเทศสหรัฐและที่ปรึกษาความมั่นคงแห่งชาติ บทบาทของเขาที่ผลักดันข้อตกลงสันติภาพปารีสจนทำให้เกิดการหยุดยิงในสงครามเวียดนามทำให้เขาได้รับรางวัลโนเบลสาขาสันติภาพในปีค.ศ. 1973 ท่ามกลางความเห็นแย้งของบรรดาคณะกรรมการรางวัลโนเบล

คิสซินเจอร์เป็นบุคคลซึ่งเป็นทั้งที่รักและที่ชังในการเมืองอเมริกา เขาถูกประณามเป็นอาชญากรสงครามโดยเหล่าบรรณาธิการข่าว, นักการเมือง, นักกิจกรรม และนักสิทธิมนุษยชน ซึ่งมีทฤษฎีสมคบคิดกันว่าเขามีส่วนรู้เห็นกับการทรมานและอุ้มหาย เขามีส่วนเกี่ยวข้องกับรัฐประหารในประเทศชิลี ค.ศ. 1973 และเป็นผู้ให้ "ไฟเขียว" แก่รัฐบาลทหารอาร์เจนตินาในสงครามสกปรก และมีส่วนที่สหรัฐเข้าเป็นผู้สนับสนุนปากีสถานในสงครามปลดแอกบังคลาเทศจนเกิดเป็นการสังหารหมู่ แต่ขณะเดียวกัน ก็ได้รับการยกย่องเชิดชูในฐานะรัฐมนตรีว่าการต่างประเทศสหรัฐที่มีผลงานที่สุดโดยวงการความสัมพันธ์ระหว่างประเทศ

ชีวิตตอนต้น 
คิสซินเจอร์เกิดในปีค.ศ. 1923 ที่เมืองเฟือร์ท รัฐไบเอิร์น ประเทศเยอรมนี โดยมีชื่อแรกว่า ไฮนทซ์ อัลเฟรท คิสซิงเงอร์ ครอบครัวเขาเป็นชาวเยอรมันเชื้อสายยิว นายลูอิส คิสซิงเงอร์ (Louis Kissinger) ผู้บิดาเป็นครูสอนหนังสือ ส่วนนางเพาลา ชแตร์น (Paula Stern) มารดาเป็นแม่บ้าน เขามีน้องชายหนึ่งคนนามว่าวัลเทอร์ คิสซิงเงอร์ (Walter Kissinger) สกุลคิสซิงเงอร์ถูกตั้งขึ้นในปีค.ศ. 1817 ตามชื่อเมืองบาทคิสซิงเงิน โดยนายไมเออร์ เลิบ (Meyer Löb) บรรพบรุษของตระกูล  ในปีค.ศ. 1938 ขณะที่เขามีอายุ 15 ปี เขาและครอบครัวอพยพหนีออกจากประเทศเยอรมนีจากผลของนโยบายต่อต้านชาวยิว

ชีวิตส่วนตัว 
คิสซินเจอร์เป็นแฟนฟุตบอล (ซ็อคเกอร์) อย่างเข้มข้น เขาเคยเป็นนักเตะเยาวชนของสโมสรกรอยเธอร์ เฟือร์ท ซึ่งเป็นสโมสรในท้องถิ่น นอกจากนั้นเจ้าตัวยังเป็นแฟนทีมดังกล่าวอีกด้วย โดยหลังจากกรอยเธอร์ เฟือร์ท ขึ้นสู่บุนเดสลีกา ในฤดูกาล 2012-13 เขาได้ไปชมการแข่งขันที่สนามชปอร์ทพาร์คร็อนโฮฟ ซึ่งเป็นสนามเหย้าของทีมในเกมกับชัลเคอ 04 ในเดือนกันยายน 2012 และเคยนำฟุตบอลมาใช้เป็นข้อมูลทางการทูตที่แสดงให้เห็นถึงการมีอยู่ของชาวรัสเซียในคิวบา

อ้างอิง

ผู้ได้รับรางวัลโนเบลสาขาสันติภาพ
ชาวอเมริกันผู้ได้รับรางวัลโนเบล
ผู้ได้รับอิสริยาภรณ์เหรียญแห่งอิสรภาพของประธานาธิบดี
ชาวอเมริกันเชื้อสายยิว
ชาวอเมริกันเชื้อสายเยอรมัน
รัฐมนตรีว่าการกระทรวงการต่างประเทศของสหรัฐ
สมาชิกคณะกรรมการโอลิมปิกสากล
ผู้ได้รับเครื่องราชอิสริยาภรณ์เคบีอี
ชาวเยอรมันเชื้อสายยิว
บุคคลจากเฟือร์ท